**אירוע לימודי- אירוע חריג והחינוך שביניהם.**

**כיצד מטמיעים תרבות של איכות ובטיחות בתוכנית הלימודים בסיעוד**

**מבוא**

הפיכת הסיעוד לפרופסיה הובילה להרחבת סמכויות מקצועיות בקרב המועסקים בתחום. במציאות הנוכחית קיימת עלייה במורכבות המטופלים והמטלות, כמו כן ריבוי פעולות ומשימות הדורשות החלטות מקצועיות שעל האחות לקבל תוך פרק זמן קצר. מצב זה יוצר עומס מנטאלי ורגשי כבדים המעלה את שיעור האירועים החריגים המתרחשים בכל שדות העשייה המקצועית. לאירועים אלו השלכות בריאותיות, משפטיות וכלכליות קשות ואף הרסניות על המטופל והמטפל מחד גיסא, ועל מערכת הבריאות הקורסת תחת נטל כלכלי מאידך גיסא. ניסיונות לעידוד הצוות המקצועי הוותיק לדווח על אירועים חריגים לאחר התרחשותם לא הניבו תוצאות משביעות רצון. כמו כן, הנחיות דיווח על אירועים שקודמים לאירוע חריג (המוגדרים כ"כמעט טעות") לא זכו להיענות רבה בקרב הסגל הסיעודי. יחד עם זאת, עולה המודעות לחשיבות חינוך הסטודנטים משלבי הלימוד ההתחלתיים, על ידי בניית תכנית לימוד ייחודית להטמעת תרבות של איכות בצורה שאינה מאיימת ומרתיעה. הכשרה זו עשויה להטמיע את המודעות לצורך בזיהוי, ניהול, דיווח ומניעה של אירועים חריגים. גישה חדשנית זו צפויה להכשיר דור חדש של אנשי מקצוע בעלי יכולת ורצון לייעל ולשפר את הטיפול לו זוכה המטופל.